Kjellen regjerer scenen på Rick’s når Klypa-showet er på bergensvisitt. Men den påståelige sunnmørske bussjåføren er grunnleggende skeptisk til Bybanen.

– Alt som ikke er styrt av Fjord1 er jeg mot, sier Kjellen med ettertrykk.

– Bybanen går så seint at skal du ut på Flesland må du dra dagen før, mener han.

– Og så er det vel elektrisk. Nei, det skal lukte diesel. Men greit, jeg skal prøve Bybanen, jeg, men jeg har ikke troen på den.

KONDUKTØR PÅ BYBANEN

Når Kjellen får høre at det er bilistene som finansierer Bybanen gjennom bompenger, øker temperaturen under topplokket.

– Jeg kjenner jeg blir opptrekt – hvor er logikken? freser han. Men i neste øyeblikk blir han inspirert av tanken på truede sveler på sunnmørske ferger.

– Det de kan innføre på Bybanen er svele. Da kan jeg være konduktør: En svele tur retur Brann Stadion? sier han innsmigrende.

– Sett deg, ta deg en pause fra livets kjas og mas. Jeg kjenner jeg begynner å bli litt positiv til Bybanen nå – hvis jeg får styre.

Den opphetede debatten om Bybane over Bryggen eller ikke skjønner Kjellen lite av.

– Det sier seg selv, hvis Bybanen skal være i friluft må den jo gå rett gjennom byen, ikke gjennom fjell, da ser du jo ikke en steike støv. Har de vurdert ferge? Går det an å kjøre ferge til Flesland? lurer han derimot på.

– Dette har jeg god tro på. Det er steike sikkert ja. Gi Bybanen halvannet år, så tar vi heller ferge, skikkelig dansebandferge!

PÅ HUNDEBILLETT

Mens regnet siler ned får Kjellen sitt første møte med Bybanen på stoppet Byparken. Han banner høylytt over Skyss-automaten.

– Hadde det ikke vært bedre med en konduktør som kan si: «Hva kan jeg hjelpe deg med?» spør han alle som vil høre. De smiler litt av mannen med bart som flotter seg med kapteinstriper på skjorten.

– 31 kroner, det var dyrt ja. Hund og sykkel har jeg aldri sett før, utbryter Kjellen. Og prøver å trykke seg til en hundebillett.

– 0 kroner?!

Ombord på Bybanen leter Kjellen etter sjåføren, og sjekker konduktørforholdene i midtgangen. Mens vi siger mot Danmarksplass kommer han i prat med Jorunn Tarlebø, som er helt enig i at buss er mye bedre enn bane.

– Se der, sier Kjellen og ser lengselsfullt ut vinduet etter en Skyss-buss.

– Dette er forholdsvis bra greier, men det er langt fra buss, ja.

SJEKKER BOT

Ved Brann Stadion-stoppet står en ansamling av kontrollører. Kjellen sjekker boten for å snike: 750 kroner.

– I sted var jeg litt uheldig med billetten, jeg trykte på hund. Det er 0 kroner. Har jeg gjort noe galt da? spør sunnmøringen.

– Nei, billett til hund koster 16 kroner. Men du er ikke en hund, repliserer en av kontrollørene.

– Men det kom ut billett. Får jeg bot på 750 kroner da hvis jeg blir tatt?

– Det er ditt eget ansvar å passe på at du reiser med riktig reiseprodukt, mener kontrolløren.

– Voff, utbryter Kjellen og marsjerer demonstrativt bort. Sunnmøringen blir i bedre humør når BA spanderer voksenbillett. Men overbevist om Bybanens fortreffelighet er han definitivt ikke.

– Buss er buss, så kan alt annet være!

Kjellen alias Thomas Ryste har også laget sin egen versjon av bergensk fiskesuppe, med utradisjonell bruk av hjelpemidler. Se videoen her.